‘Hy het altyd ander gehelp’Japie Erasmus. Foto: VErskaf Erasmus het saam met sy vrou, twee dogters en ander familielede Vaal Industrial Development (VID) in Meyerton bedryf. “Ons was Vrydagoggend reeds aan die werk, toe my pa se voormalige vennoot hier ingestap het,” het Jacqeline Els (24), Erasmus se oudste dogter, aan Maroela Media gesê. Die man het omstreeks 7:30 by die kantoor ingestap en met Erasmus se vrou, Johanna (47), gesels. “Hy het gevra hoe dit gaan en om met my pa te praat. My ma het gesê dis reg, hy moet net bietjie wag. Sy het opgestaan en uitgeloop en hy het met my gesels.” Volgens Els is sy ook uit die kantoor om ŉ opdrag aan ŉ werknemer te gee. “Ek is terug kantoor toe en my pa het ook ingekom. Hy het die man se hand geskud en gestaan en gesels. Hy het toe gevra of my pa saam met hom na sy motor sal stap om na produkte te kyk wat hy wil verkoop.” Toe hulle by die motor kom, het Erasmus gesien die man het ŉ vuurwapen en terug na die kantoor gehardloop. “Hy het drie skote afgevuur. My pa was net in die kantoor toe hy inmekaargesak het. Hy is in my en my ma se arms dood. Hy is twee keer in die rug geskiet.” Els het intussen die deur probeer toedruk maar kon nie. “Die man het weer in die kantoor ingekom. Hy het my uit die pad gedruk en my pa weer geskiet. Een van ons werknemers het intussen met ŉ vurkhyser teen die man se motor vasgery. Die man het op hom ook geskiet. Hy het toe self die vurkhyser verwyder en in sy motor geklim en probeer vlug.” Els se man het intussen vir veiligheidsbeamptes by die hek geskree om die hek toe te maak. “Die man het na die agterkant van die perseel gery toe hy nie kon uitkom nie. Hy het later weer na die hek se kant gery. Die polisie het intussen op die toneel aangekom en oor ŉ luidspreker vir die man gesê om homself oor te gee. Ons het kort hierna ŉ skoot gehoor en die man het homself doodgeskiet.” Els het gesê haar pa en die man was destyds vennote. Hulle het in 2006 hul vennootskap beëindig en daar was glo ŉ hofsaak hierna. Volgens Els het haar pa destyds dreigemente ontvang, maar niks het daarna gebeur nie. “My pa was ŉ bekende sakeman en was die vorige eienaar van JJ Vacuum. Hy was die liefdevolste en vriendelikste mens. Hy het altyd ander gehelp en sou eerder homself te na kom as iemand anders.” Erasmus word Vrydag om 12:00 begrawe uit die AGS Emmanual-gemeente in Duncanville. Hy laat behalwe vir sy vrou en dogter Jacqeline, nog ŉ dogter Jo-Lene (22) en sy twee skoonseuns, Jaco (26) en Ruan (25) agter. Erasmus sou binnekort vir die tweede keer oupa geword het. Sy kleindogter, Mia, is een jaar oud.